Алтернативна медицина
Алтернативна медицина е всяка една практика, която лекува, но „не попада в обхвата на конвенционалната медицина“. Алтернативната медицина се основава на разнообразни методологии и вярвания, които могат да включват, традиционна/народна медицина, народни поверия, духовни схващания или „нови“, но научно обосновани подходи за лечение.

Ароматерапия 

Ароматерапията е дял от алтернативната медицина. При него различни етерични масла, които се получават от растенията, се използват за профилактика и лечение на редица състояния като скованост в мускулите, кожни раздразнения, главоболие, проблеми със сексуалната функция, нарушения в съня, стрес, страхови състояния, депресия и други нервни разстройства. Основното действие на маслата е стимулиране на мозъчната функция, повишаване на когнитивните функции и подобряване на настроението.

Ароматерапията има доказан антибактериален и противовирусен ефект при профилактика на инфекциозни заболявания, предавани по въздушно-капков път. Изследвания, проведени в щатския университет в Юта, доказват способността на някои етерични масла да понижат количеството на Micrococcus luteus с 82%, Pseudomonas aeruginosa с 96% и Staphylococcus aureus с 44%, след като биват разпръснати в затворено помещение.

Комплементарна медицина 
Комплементарна медицина и интегративна медицина са понятия, означаващи алтернативната медицина, използвана съвместно с конвенционалната. Като термин – чадър се използва комплементарна и алтернативна медицина или КАМ.

През 1998 г. систематичен преглед на разпространението на алтернативната медицина в 13 държави установява, че около 31% от болните от рак пациенти използват някаква форма на алтернативна или комплементарна медицина. Тези практики обаче не са еднородни и варират в различните страни. Юрисдикциите, в които такива практики са широко разпространени, често пъти ги легализират като въвеждат регулации за тях. Изследователят на алтернативната медицина Едзард Ернст посочва, че в Австралия и Германия този вид практики са в ръцете на медиците, а данни от САЩ показват, че половината от алтернативните лечители са дипломирани лекари.

Практиките на алтернативната медицина са разнообразни в основата и методологията си. Могат да включват или да се основават изцяло на традиционната медицина, народната мъдрост, духовните вярвания или новопоявили се концепции за лечение. „Макар и хетерогенни, големите системи КАМ имат много общи характеристики, в това число фокус върху индивидуализираното лечение, лечение на цялостната личност, идеята за грижа за себе си и самолечението, разкриването на духовната природа на всеки човек. В добавка към това много КАМ имат характеристики, откриваеми и в конвенционалната медицина, като фокус върху доброто хранене и превантивни практики. За разлика от конвенционалната медицина, КАМ не се основават на или се основават на много ограничени експериментални и клинични изследвания. Въпреки това науката започва да попълва тази празнина. Така границите между КАМ и конвенционалната медицина, както и между различните системи на КАМ, често са мъгляви и постоянно променящи се“.

Източници

Вижте също 
 Ароматерапия